Imtella' Marzu 19, 2021 - Aġġornata 19 Ta' Marzu, 2021 7:45pm Rapport: Massimo Axisa Fi żmien tliet snin, il-liġijiet ta' Malta se jiġu addattati għaż-żminijiet tal-lum, bi proċess ta' konsolidazzjoni li qed isir mill-Kummissarju tal-Liġijiet l-Imħallef Emeritu Antonio Mizzi. F'kummenti ma' TVM, Dr Mizzi qal li l-liġijiet se jsiru konformi ma' xulxin, b'lingwaġġ iktar attwali, wara abbozz ta' liġi li għadu kif ġie approvat mill-Kabinett. L-Imħallef Emeritu Mizzi qal li dan il-proċess se jkun kontinwu, bil-liġijiet se jkunu qed jiġu riveduti kull għaxar snin. Fil-ktieb tal-liġijiet ta' pajjiżna, li taħthom huwa regolat kull aspett tal-ħajja tal-poplu Malti, hemm liġijiet li ilhom li nkitbu kważi mitt sena, u oħrajn li daħlu fis-seħħ biss ftit tal-ġranet ilu. Il-Kummissarju għal-Liġijiet, l-Imħallef Emeritu Antonio Mizzi spjega kif qed jinħolqu għadd ta' anomaliji legali minħabba li l-liġijiet għaddew minn ħafna idejn u hemm distakk sostanzjali fiż-żmien ta' meta daħlu fis-seħħ. Madanakollu, b'abbozz ta' liġi ġdid li ġie approvat mill-Kabinett fil-jiem li għaddew, se jiskatta proċess biex dawn il-liġijiet kollha li jeżistu, jiġu evalwati u kkonsolidati. Dr Mizzi spjega ma' Television Malta kif kull sentenza ta' kull liġi, fi żmien tliet snin, se tiġi addatta għaż-żminijiet tal-lum, hekk kif jeżistu liġijiet li nkitbu sebgħin sena ilu, biex dawn jirriflettu r-realtajiet tal-lum. "Meta aħna qed ngħidu konsolidazzjoni qed ngħidu l-konsolidazzjoni tal-kunċetti, għax matul is-snin għandna liġijiet li ġejjin mill-bogħod, hemm massa kbira ta' leġiżlazzjoni ġiet meta dħalna fl-EU, u ovvjament il-leġiżlazzjoni li qed issir bħalissa. Dawn m'humiex kollha miktuba minn idejn waħda, imma hemm diversi idejn." Żied jgħid kif dan il-proċess s'issa sar biss darbtejn fl-istorja ta' pajjiżna, l-ewwel darba fl-1942, u t-tieni darba fl-1984. Spjega li issa dan il-proċess se jibqa' jsir b'mod kontinwu, tant li se jkun qed jiġi rivedut kull għaxar snin. L-Imħallef Emeritu Mizzi spjega wkoll li minbarra din ir-riforma, l-abbozz se jkun qed jirrevedi l-multi u l-miżati kollha li wieħed isib fil-liġijiet ta' Malta, bħalma huma penali tal-Qorti u miżati ta' dokumenti pubbliċi, bil-għan li jkun hawn il-multi kollha standardizzati. "Meta aħna qlibna mill-lira Maltija għall-Ewro, saret trasformazzjoni b'ewro u b'ċenteżmi, li ħafna drabi dawn iċ-ċenteżmi ma jagħmlux sens." Il-Ministru għall-Ġustizzja Edward Zammit Lewis, qal li din il-liġi se tkun qed tkompli tmexxi 'l quddiem l-effiċjenza fil-ġustizzja. "Dan l-abbozz ifisser l-ewwel nett li rridu aċċess għall-ġustizzja miċ-ċittadini kollha, iċ-ċittadin għandu jkun fiċ-ċentru, anke bl-użu tat-teknoloġija, it-tieni punt mhux biss interventi leġiżlattivi, iżda anke investiment." Il-Ministru Zammit Lewis temm jgħid kif fl-aħħar snin fis-settur tal-ġustizzja saru għadd ta' investimenti, fosthom anke fl-Uffiċċju tal-Kummissarju tal-Liġijiet, li issa qed jopera minn uffiċini fil-Belt Valletta u b'konsulenti apposta li jirrevedu kontinwament il-liġijiet ta' Malta.